CELEX: 52013DC0384
Language: lt
Date: 2013-05-29 00:00:00
Title: Rekomendacija TARYBOS REKOMENDACIJA siekiant ištaisyti perviršinio valdžios sektoriaus deficito padėtį Prancūzijoje

|
			
		
		
		52013DC0384
		
			Rekomendacija TARYBOS REKOMENDACIJA siekiant ištaisyti perviršinio valdžios sektoriaus deficito padėtį Prancūzijoje /* COM/2013/0384 final - 2013/ () */
			
				
		
		
			
			   	Rekomendacija
TARYBOS REKOMENDACIJA
siekiant ištaisyti perviršinio valdžios
sektoriaus deficito padėtį Prancūzijoje
EUROPOS SĄJUNGOS TARYBA,
atsižvelgdama į Sutartį dėl Europos Sąjungos
veikimo, ypač į jos 126 straipsnio 7 dalį,
atsižvelgdama į Europos Komisijos
rekomendaciją,
kadangi:
(1)       pagal Sutarties dėl Europos
Sąjungos veikimo (SESV) 126 straipsnį valstybės narės turi vengti perviršinio
valdžios sektoriaus deficito;
(2)       Stabilumo ir augimo pakto
pagrindinis tikslas yra patikimi viešieji finansai – priemonė sudaryti geresnes
sąlygas kainų stabilumui ir dideliam tvariam augimui, leidžiančiam kurti naujas
darbo vietas;
(3)       2009 m. balandžio
27 d. pagal Europos bendrijos steigimo sutarties 104 straipsnio 6 dalį
Taryba nusprendė, kad Prancūzijoje susidarė perviršinis deficitas, ir pagal
Europos bendrijos steigimo sutarties 104 straipsnio 7 dalį ir 1997 m.
liepos 7 d. Tarybos reglamento (EB) Nr. 1467/97 dėl perviršinio
deficito procedūros įgyvendinimo paspartinimo ir paaiškinimo[1] 3 straipsnį pateikė rekomendacijas
dėl perviršinio deficito ištaisymo ne vėliau kaip 2012 m.[2]; 
(4)       2009 m. gruodžio
2 d. pagal SESV 126 straipsnio 7 dalį Taryba nusprendė, kad nors
Prancūzijos valdžios institucijos ėmėsi veiksmingų priemonių, priėmus
rekomendaciją kilo netikėtų nepalankių ekonominių įvykių, turinčių didelį
neigiamą poveikį viešiesiems finansams. Todėl Taryba rekomendavo Prancūzijai
ištaisyti savo perviršinį deficitą ne vėliau kaip iki 2013 m. Kad
patikimai ir tvariai sumažintų valdžios sektoriaus deficitą, kad jis neviršytų
3 % BVP, Prancūzijos valdžios institucijoms rekomenduota a) 2010 m.,
kaip planuota, įgyvendinti konsolidavimo priemones, o nuo 2011 m.
stiprinti fiskalines priemones; b) 2010–2013 m. užtikrinti vidutines metines
fiskalines priemones, viršijančias 1 % BVP; c) nurodyti priemones,
reikalingas perviršiniam deficitui ištaisyti iki 2013 m. (jei susiklostys
palankios aplinkybės), ir sparčiau mažinti deficitą, jei ekonominės ar biudžeto
sąlygos būtų geresnės, negu tikimasi rekomendacijos paskelbimo metu.
Rekomendacijose Taryba nustatė 2010 m. birželio 2 d. galutinę datą,
iki kurios turi būti imtasi veiksmingų priemonių pagal Reglamento (EB) Nr.
1467/97 3 straipsnio 4 dalį;
(5)       2010 m. birželio
15 d., remdamasi Komisijos tarnybų 2010 m. pavasario prognoze,
Komisija padarė išvadą, kad Prancūzija ėmėsi veiksmingų priemonių atsižvelgdama
į 2009 m. gruodžio 2 d. Tarybos rekomendaciją valdžios sektoriaus
deficitui sumažinti tiek, kad jis neviršytų 3 % BVP pamatinės vertės,
todėl jokių papildomų veiksmų pagal perviršinio deficito procedūrą imtis
nereikėjo;
(6)       pagal Reglamento (EB)
Nr. 1467/97 3 straipsnio 5 dalį Taryba, remdamasi Komisijos rekomendacija,
gali nuspręsti pagal SESV 126 straipsnio 7 dalį priimti patikslintą
rekomendaciją, jei imtasi veiksmingų priemonių ir jei priėmus tą rekomendaciją
kyla netikėtų nepalankių ekonominių įvykių, turinčių didelį neigiamą poveikį
viešiesiems finansams. Netikėti nepalankūs ekonominiai įvykiai, turintys didelį
neigiamą poveikį biudžetui, turi būti vertinami atsižvelgiant į ekonominę
prognozę, kuria pagrįsta Tarybos rekomendacija;
(7)       pagal SESV 126 straipsnio 7
dalį ir Tarybos reglamento (EB) Nr. 1467/97 3 straipsnį Taryba turi
atitinkamai valstybei narei pateikti rekomendacijas, siekiant per nurodytą
laikotarpį ištaisyti perviršinio deficito padėtį. Rekomendacijoje turi būti
nustatytas ne ilgesnis kaip šešių mėnesių laikotarpis, per kurį atitinkama
valstybė narė turi imtis veiksmingų priemonių perviršinio deficito padėčiai
ištaisyti. Be to, rekomendacijoje ištaisyti perviršinio deficito padėtį Taryba
turėtų reikalauti pasiekti metinius biudžeto tikslus, kurie pagal prognozę,
kuria grindžiama rekomendacija, atitinka minimalų metinį struktūrinio balanso,
t. y. pagal aplinkybes pakoreguoto balanso atmetus vienkartines ir kitas
laikinąsias priemones, pagerėjimą, kurio lyginamasis dydis būtų ne mažiau kaip
0,5 % BVP; 
(8)       pagal Komisijos tarnybų
2009 m. rudens prognozę, kuria pagrįsta 2009 m. gruodžio 2 d.
Tarybos rekomendacija pagal SESV 126 straipsnio 7 dalį, buvo numatyta, kad
Prancūzijos ekonomika 2010 m. augs 1,2 %, o 2011 m. –
1,5 %. Tas prognozės laikotarpis 2012 ir 2013 m. neapima, tačiau
darant prielaidą, kad didelis neigiamas gamybos apimties atotrūkis iki 2015 m.
bus laipsniškai panaikintas, 2012 ir 2013 m. buvo numatytas didesnis
augimas negu 2011 m. 2010 m. BVP augimas gerokai viršijo Komisijos
tarnybų 2009 m. rudens prognozę, 2011 m. jis buvo kiek aukštesnis nei
prognozuoti 1,5 %, o 2012 m. Prancūzijos ekonomika patyrė sąstingį;
(9)       Komisijos tarnybų
2013 m. pavasario prognozėje šiemet numatytas BVP mažėjimas 0,1 %,
todėl ir 2013 m. galima numanyti gerokai prastesnį scenarijų nei tas,
kuriuo remtasi rengiant 2009 m. gruodžio mėn. Tarybos rekomendaciją.
Menkas namų ūkių realias disponuojamąsias pajamas, ypač sumažėjusias dėl
augančio nedarbo ir padidintų mokesčių, tik iš dalies atsvers sulėtėjusi
infliacija, o dėl silpno įmonių pasitikėjimo, manoma, investicijos toliau
tolygiai mažės. Prognozuojama, kad dėl šiokio tokio išorės sektoriaus
atsigavimo per antrąjį metų pusmetį jo veikla truputį suaktyvės. Dėl
laipsniškai grįžtančio pasitikėjimo ir realių disponuojamųjų pajamų didėjimo
(jei nebus imtasi papildomų konsolidavimo priemonių) 2014 m. laukiama
ekonomikos augimo (1,1 %). Nepaisant vyriausybės pastangų remti užimtumą,
ypač jaunimo ir pagyvenusių darbuotojų užimtumą, prognozuojama, kad nedarbo
lygis toliau didės ir 2013 m. sieks 10,6 %, o 2014 m. –
10,9 %. Numatoma, kad dėl žemesnių energijos kainų infliacija 2013 m.
sumažės iki 1,2 %, tačiau kitąmet vėl didės, ypač dėl planuojamo PVM
padidinimo;
(10)     ekonomikos krizė padarė didelį
poveikį ir valdžios sektoriaus balansui. Dėl automatinių stabilizavimo
priemonių ir diskrecinių fiskalinių skatinamųjų priemonių, kurias valdžios
institucijos įgyvendino vykdydamos Europos ekonomikos atkūrimo planą (EEAP),
deficitas 2009 m. išaugo iki negirdėtų 7,5 % BVP aukštumų, nors ir
2008 m. jau buvo aukštas (3,3 %). 2010 m. valdžios sektoriaus
deficitas sumažėjo iki 7,1 % BVP – tą lėmė tiek palankios aplinkybės, tiek
pagerėjęs struktūrinis balansas (kurį iš dalies atsvėrė deficitą didinančios
vienkartinės išlaidos). Struktūrinis balansas pagerėjo 0,3 % BVP.
2011 m. deficitas smarkiai sumažėjo ir pasiekė 5,3 % BVP. Nors BVP
augo tuo pačiu tempu kaip ir 2010 m. (1,7 %), padėties pagerėjimą
daugiausia lėmė sustiprintos konsolidavimo priemonės ir užbaigtas EEAP
įgyvendinimas. Fiskalinės priemonės, vertintos pagal struktūrinio balanso
pokytį, prilygo 1,2 % BVP. 2012 m. nominalus deficitas siekė
4,8 % BVP, t. y. nepaisant daugelio naujų priemonių nepasiekė
valdžios institucijų planuoto 4,5 % rodiklio. Iš dalies tokį skirtumą lėmė
finansinės pagalbos bankų grupei „Dexia“ išlaidos (0,1 % BVP).
Struktūrinis balansas pagerėjo 1,1% BVP; 
(11)     remiantis Komisijos tarnybų
2013 m. pavasario prognoze, nominalus deficitas šiemet turėtų toliau
mažėti, ypač dėl biudžetinių priemonių. Planuojamos tokios pajamų priemonės,
kaip tolesnis tiesioginių mokesčių ir socialinių įmokų didinimas. Dėl
dabartinių išlaidų taisyklių (centrinės valdžios ir sveikatos priežiūros)
atnaujinimo išlaidos bus toliau karpomos. Išlaidų nedidinti taip pat padės
mažesnė nei anksčiau prognozuota infliacija ir pagal susitarimą su socialiniais
partneriais vykdomas dalinis antrosios pakopos pensijų indeksavimo laikinas
sustabdymas. Tačiau vėl prognozuojamas žemesnis, nei būtų galima, BVP augimas
neigiamai paveiks nominalų balansą. Apskritai, numatoma, kad deficitas bus
lygus 3,9 % BVP. Prognozuojama, kad struktūrinis balansas pagerės
1,3 % BVP. Darant įprastą prielaidą, kad politika nesikeis, t. y.
atsižvelgus tik į gerai žinomas priemones, manoma, kad 2014 m. deficitas
pasieks 4,2 % BVP. Visų pirma reikėtų sukonkretinti dalį konkurencingumo
ir užimtumo didinimo priemonių, skirtų neseniai priimtam įmonių mokesčių
kreditavimui finansuoti, o daugelis vienkartinių mokesčių mokėjimų nustos
galioti 2013 m. pabaigoje. Apskritai kitas metais prognozuojamas stabilus
struktūrinis balansas; 
(12)     remiantis Komisijos tarnybų
2013 m. pavasario prognoze, struktūrinis deficitas, kuris 2009 m.
siekė 6,1 % BVP, šiemet turėtų sumažėti iki 2,2 % BVP, t. y.
2010–2013 m. ataskaitiniu laikotarpiu jis kasmet vidutiniškai mažėjo po
1,0 % BVP. Palyginti su laikotarpiu, kai buvo paskelbta Tarybos
rekomendacija, sumažinus potencialų gamybos apimties augimą (+0,1 % BVP) ir
neplanuotas pajamas (-0,2 % BVP), vidutinės metinės fiskalinės priemonės
yra 0,9 % BVP, t. y. šiek tiek mažiau nei rekomenduotos 1 % BVP
viršijančios priemonės. Tačiau išsamiai įvertinus 2010–2013 m. Prancūzijos
vyriausybės vykdytas diskrecines priemones, darytina išvada, kad šių priemonių
kaupiamasis poveikis biudžetui yra maždaug 5¼ % BVP, t. y. kasmet
vidutiniškai po 1,3 % BVP. Be struktūrinio balanso pagerinimo, atskiros
šiuo laikotarpiu vykdytos diskrecinės priemonės leido atsverti savarankišką
viešųjų išlaidų augimą, lemtą tokių veiksnių, kaip visuomenės senėjimas, todėl
principu „iš apačios į viršų“ grįsta analizė nušviečia geresnę padėtį nei
principu „iš viršaus į apačią“ grįsta analizė pagal struktūrinį balansą. Šios
priemonės apima smarkų gyventojų ir įmonių pajamų mokesčių padidinimą, kurį
papildė netiesioginių mokesčių ir socialinio draudimo įmokų padidinimas,
valstybės tarnautojų bazinio darbo užmokesčio įšaldymas ir lėšos, sutaupytos
dėl bendro viešosios politikos persvarstymo, 2010 m. pensijų reformos ir
metodiško sveikatos priežiūros išlaidų normos (ONDAM) laikymosi (viršijimo).
Atsižvelgiant į tai, kas išdėstyta, galima teigti, kad Prancūzijos valdžios
institucijos ėmėsi veiksmingų priemonių; 
(13)     valstybės skolos santykis su
BVP, 2009 m. siekęs 79,2 % BVP, pernai viršijo 90 %. Remiantis
Komisijos tarnybų 2013 m. pavasario prognoze, dėl palyginti vis dar
didelio valdžios sektoriaus deficito ir susilpnėjusio nominaliojo BVP augimo
skolos santykis prognozės laikotarpiu toliau didės iki 94,0 % BVP
2013 m. ir 96,2 % BVP 2014 m. Valstybės skolos augimą taip pat
skatins atsargų ir srautų koregavimas, įskaitant įmokas į Europos stabilumo
mechanizmą ir tiesiogines paskolas euro zonos programos šalims;
(14)     dėl gerokai suprastėjusios
biudžeto būklės, kurią lėmė silpnesnė bendra ekonomikos būklė nei ta, kuria
remtasi rengiant 2009 m. Tarybos rekomendaciją, yra pagrindo pagal SESV
126 straipsnio 7 dalį priimti patikslintas rekomendacijas, kuriomis Prancūzijai
pratęsiamas perviršinio deficito ištaisymo terminas, nepažeidžiant Stabilumo ir
augimo pakto taisyklių;
(15)     atsižvelgiant į dideles
abejones dėl ekonomikos ir biudžeto pokyčių ir siekiant užtikrinti veiksmingą
ir ilgalaikį ištaisymo įvykdymą per nustatytą terminą, rekomenduojama
paskutiniams ištaisymo laikotarpio metams nustatyti biudžeto tikslą, gerokai
žemesnį už pamatinę vertę; 
(16)     perviršinio deficito ištaisymo
terminą pratęsus tik vienais metais, šaliai 2014 m. prireiktų fiskalinių
priemonių, smarkiai viršijančių vidutines fiskalines priemones, 2009 m.
gruodžio 2 d. rekomenduotas Tarybos 2010–2013 m. laikotarpiui, be to,
tai labai apsunkintų numatytą ekonomikos atsigavimą kitais metais. Terminą
pratęsus dvejais metais, būtų galima 2015 m. nominalų deficitą sumažinti,
kad nesiektų 3 % BVP, kartu apribojant poveikį augimui 2014 ir
2015 m. Dvejų papildomų metų suteikimas Prancūzijai atitiktų nominalaus
deficito tikslus, t. y. 3,9 % BVP 2013 m., 3,6 % BVP
2014 m. ir 2,8 % BVP 2015 m. Susijęs struktūrinio biudžeto
balanso metinis pagerėjimas siektų 1,3 % BVP 2013 m. ir 0,8 %
BVP 2014 ir 2015 m. Be to, atsižvelgus į galimą struktūrinio balanso
tendencijų pablogėjimą, tai reikštų, kad 2014 ir 2015 m. kasmet prireiktų
diskrecinių priemonių, viršijančių 1 % BVP;
(17)     siekiant biudžeto tikslų,
labai svarbu, kad valdžios institucijos visiškai įgyvendintų jau priimtas
2013 m. priemones (dabartiniais skaičiavimais, jos lygios 1½ % BVP)
ir 2014 ir 2015 m. nustatytų, priimtų ir sparčiai įgyvendintų išlaidų
taupymo ir (arba) pajamų priemones, viršijančias 1 % BVP per metus
(bendras iki šiol priimtų ar konkrečiai nurodytų priemonių poveikis
2014–2015 m. yra nežymus). Visų pirma, dar reikia patikslinti daugumą
suplanuotų sutaupyti lėšų, kuriomis 2014–2015 m. bus remiamos įvairios
išlaidų normos. Dar aiškiai nepatvirtintas bazinių darbo užmokesčių įšaldymo
pratęsimas, taikomas visiems valdžios sektoriaus pasektoriams, po 2013 m.
Be to, nors dabar vykdoma viešosios veiklos modernizavimo išlaidų peržiūra,
lieka neaišku, ar ji leis sutaupyti daug (ir paprastai apskaičiuojamų) lėšų.
Kiek tai susiję su pensijų sistema, dar nepaskelbtos faktinės priemonės,
kuriomis planuojama reforma bus vykdoma. Konkretumo trūksta ir numatomam vietos
valdžios institucijų išlaidų mažinimui. Kalbant apie pajamas, dalis
vienkartinių mokesčių nustos galioti 2013 m. pabaigoje, bet iki šiol
nepaskelbta, kokiomis priemonėmis jie bus pakeisti. Akivaizdu, kad padėtis gali
būti nepalanki kitų metų Prancūzijos valdžios institucijų makroekonominiam
scenarijui. Iš tikrųjų nors prognozuojamas BVP augimas yra 1,2 %,
t. y. labai artimas Komisijos tarnybų 2013 m. pavasario prognozei
(1,1 %), taikyti fiskaliniai scenarijai yra skirtingi: pirmasis scenarijus
grindžiamas 1 % dydžio struktūrinėmis priemonėmis 2014 m., o antrasis
– šiek tiek prastėjančiu struktūriniu balansu. Neseniai įkurta fiskalinė taryba
(„Haut Conseil des finances publiques“) taip pat laiko makroekonominį
scenarijų, kuriuo grindžiamas dabartinis 2014 m. deficito tikslas,
pernelyg optimistišku. Apskritai padėtį reikėtų atidžiai stebėti, o valdžios
institucijos turėtų būti pasirengusios imtis taisomųjų veiksmų išlaidų
nuokrypių arba pajamų trūkumo atveju;
(18)     2012 m. Komisijos
Fiskalinio tvarumo ataskaitoje nurodoma, kad Prancūzijai artimiausiu metu
fiskalinis spaudimas greičiausiai negresia. Manoma, kad vidutinės trukmės ir
ilguoju laikotarpiu rizika yra vidutinė ir nedidelė. Vis dėlto didesnį
susirūpinimą kelia neseni pokyčiai, padarę poveikį pensijų sistemai. Visų
pirma, iš neseniai paskelbtų Pensijų patariamosios tarybos („Conseil d'orientation
des retraites“) projekcijų aiškėja nuolatinis sistemos deficitas iki
2020 m. Tai patvirtina, kad, siekiant ilgam laikui visiškai atkurti
viešųjų finansų tvarumą, būtina skubiai imtis papildomos pensijų reformos;
(19)     Prancūzija atitinka sąlygas,
kuriomis perviršinio valdžios sektoriaus deficito ištaisymo terminas gali būti
pratęstas, kaip numatyta Reglamento (EB) Nr. 1467/97 dėl perviršinio
deficito procedūros įgyvendinimo paspartinimo ir paaiškinimo 3 straipsnio 5
dalyje,
PRIĖMĖ ŠIĄ REKOMENDACIJĄ:
(1)                   
Prancūzija ne vėliau kaip iki 2015 m. turėtų
ištaisyti esamą perviršinio deficito padėtį.
(2)                   
Prancūzija turėtų pasiekti nominalų deficitą, lygų
3,9 % BVP 2013 m., 3,6 % BVP 2014 m. ir 2,8 % BVP
2015 m. ir atitinkantį struktūrinio balanso pagerėjimą, lygų 1,3 % BVP
2013 m., 0,8 % BVP 2014 m. ir 0,8 % BVP 2015 m. pagal Komisijos
tarnybų 2013 m. pavasario atnaujintą prognozę. 
(3)                   
Prancūzija turėtų visiškai įgyvendinti jau priimtas
2013 m. priemones (1½ % BVP) ir 2014 ir 2015 m. nustatyti,
priimti ir sparčiai įgyvendinti reikalingas konsolidavimo priemones, kad
pagerintų struktūrinį balansą, kaip rekomenduota, kartu pagal dabartinį planą
tęsdama nuodugnią visų valdžios sektoriaus pasektorių (įskaitant socialinio
draudimo ir vietos valdžios lygmenų) išlaidų kategorijų peržiūrą.
(4)                   
Visas neplanuotas pajamas Prancūzija turėtų
panaudoti deficitui mažinti. Biudžeto konsolidavimo priemonėmis turėtų būti
užtikrintas ilgalaikis valdžios sektoriaus struktūrinio balanso pagerėjimas
augimą skatinančiu būdu.
(5)                   
Taryba nustato 2013 m. spalio 1 d.
terminą, iki kurio Prancūzija turi imtis veiksmingų priemonių ir pagal Tarybos
reglamento (EB) Nr. 1467/97 3 straipsnio 4a dalį pateikti išsamią
ataskaitą apie tiems tikslams pasiekti numatytą konsolidavimo strategiją.
Be to, Prancūzijos valdžios institucijos,
papildomai koreguodamos visus atitinkamus kriterijus, turėtų sustiprinti
ilgalaikį pensijų sistemų tvarumą. Visų pirma planuojama reforma turėtų būti,
kaip dabar numatyta, priimta iki šių metų pabaigos ir tvariu būdu užtikrinti
sistemos balanso atkūrimą ne vėliau kaip iki 2020 m., kartu išvengiant
papildomo darbo jėgos sąnaudų didinimo. Be to, siekiant užtikrinti fiskalinio
konsolidavimo strategijos sėkmę, svarbu fiskalinę konsolidaciją sustiprinti
visapusiškomis struktūrinėmis reformomis, atitinkančiomis Prancūzijai skirtas
Europos semestro Tarybos rekomendacijas, ypač susijusias su makroekonominio
disbalanso procedūra.
Be 5 rekomendacijoje numatytos ataskaitos,
Prancūzijos valdžios institucijos ne rečiau kaip kas šešis mėnesius turėtų
pranešti apie pažangą įgyvendinant šias rekomendacijas, taip pat tokią
informaciją turėtų pateikti atskirame stabilumo programų, kurios bus rengiamos
iki visiško perviršinio deficito ištaisymo, skyriuje. 
Ši rekomendacija skirta Prancūzijos
Respublikai.
Priimta Briuselyje
                                                                       Tarybos
vardu
                                                                       Pirmininkas
[1]               OL L 209, 1997 8 2, p. 6.
[2]               Visi dokumentai, susiję su
Prancūzijos perviršinio deficito procedūra, pateikiami http://ec.europa.eu/economy_finance/economic_governance/sgp/deficit/countries/france_en.htm.